UREDBA KOMISIJE (EU) 2019/799

оd 17. svibnja 2019.

o izmjeni Priloga I. Uredbi (EZ) br. 1334/2008 Europskog parlamenta i Vijeća u pogledu uklanjanja aromatične tvari furan-2(5H)-on s popisa Unije

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1334/2008 Europskog parlamenta i Vijeća od 16. prosinca 2008. o aromama i određenim sastojcima hrane s aromatskim obilježjima za uporabu u i na hrani te o izmjeni Uredbe Vijeća (EEZ) br. 1601/91, uredaba (EZ) br. 2232/96 i (EZ) br. 110/2008 te Direktive 2000/13/EZ (1), a posebno njezin članak 11. stavak 3.,

uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 6.,

budući da:

(1) U Prilogu I. Uredbi (EZ) br. 1334/2008 utvrđen je Unijin popis aroma i sirovina odobrenih za uporabu u i na hrani te uvjeti njihove uporabe.

(2) Provedbenom uredbom Komisije (EU) br. 872/2012 (3) donesen je popis aromatičnih tvari te je taj popis unesen u dio A Priloga I. Uredbi (EZ) br. 1334/2008.

(3) Prilog I. Uredbi (EZ) br. 1334/2008 može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva koji je podnijela država članica ili zainteresirana strana.

(4) Dio A popisa Unije sadržava i ocijenjene aromatične tvari i aromatične tvari u postupku ocjenjivanja.

(5) Aromatična tvar furan-2(5H)-on (FL broj 10.066) uvrštena je u Prilog I. Uredbi (EZ) br. 1334/2008 kao aromatična tvar u postupku ocjenjivanja i za koju je Europska agencija za sigurnost hrane (dalje u tekstu: „Agencija”) zatražila dodatne znanstvene podatke. Podnositelj zahtjeva dostavio je takve podatke.

(6) Agencija je ocijenila dostavljene podatke i u svojem znanstvenom mišljenju od 11. prosinca 2018. (4) zaključila da furan-2(5H)-on (FL broj 10.066) predstavlja rizik za sigurnost u pogledu genotoksičnosti jer je genotoksičan in vivo.

(7) Upotreba tvari furan-2(5H)-on (FL broj 10.066) stoga nije u skladu s općim uvjetima upotrebe za arome utvrđenima u članku 4. točki (a) Uredbe (EZ) br. 1334/2008. Stoga bi se ta tvar trebala bez odgode ukloniti s popisa kako bi se zaštitilo zdravlje ljudi.

(8) Kad je riječ o identifikacijskim podacima tvari furan-2(5H)-on (FL broj 10.066), Agencija je u svojem mišljenju dala dodatne elemente u pogledu identiteta i karakteristikâ te tvari, koji nisu uključeni u aktualni unos u dijelu A Priloga I. Uredbi (EZ) br. 1334/2008. Kako bi se osigurala jasnoća i sigurnost u pogledu identiteta tvari i pomoglo dionicima da je ispravno identificiraju, valja napomenuti da su dodatni identifikacijski podaci o tvari furan-2(5H)-on (FL broj 10.066) koje je dala Agencija u svojem mišljenju sljedeći: Njezin CAS broj je 497-23-4, njezin JECFA broj je 2000, a njezin JECFA naziv glasi gama lakton 4-hidroksi-2-butenske kiseline.

(9) Budući da je ta tvar rizik za sigurnost, Komisija bi trebala primijeniti hitni postupak za uklanjanje tvari furan-2(5H)-on s popisa Unije. Dio A Priloga I. Uredbi (EZ) br. 1334/2008 trebalo bi stoga na odgovarajući način izmijeniti.

(10) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Dio A Priloga I. Uredbi (EZ) br. 1334/2008 mijenja se u skladu s Prilogom ovoj Uredbi.

Članak 2. Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 17. svibnja 2019. Za Komisiju Predsjednik Jean-Claude JUNCKER

(1) SL L 354, 31.12.2008., str. 34.

(2) SL L 354, 31.12.2008., str. 1.

(3) Provedbena uredba Komisije (EU) br. 872/2012 od 1. listopada 2012. o donošenju popisa aromatičnih tvari utvrđenih Uredbom (EZ) br. 2232/96 Europskog parlamenta i Vijeća, o njegovom unošenju u Prilog I. Uredbi (EZ) br. 1334/2008 Europskog parlamenta i Vijeća i o stavljanju izvan snage Uredbe Komisije (EZ) br. 1565/2000 i Odluke Komisije 1999/217/EZ (SL L 267, 2.10.2012., str. 1.).

(4) EFSA FAF Panel (engl. „Panel on food additives and flavourings”, EFSA-in Panel za dodatke hrani i arome). Znanstveno mišljenje o ocjeni skupine aroma 217 Revizija 2 (engl. „Scientific Opinion on Flavouring Group Evaluation 217 Revision 2 (FGE.217Rev2)”), razmatranje potencijala genotoksičnosti za alfa, beta nezasićene ketone i prekursore iz kemijske podskupine 4.1 u FGE.19: laktoni; EFSA Journal 2019.;17(1):5568.